ΚΑΝΟΝΙΣΜΌΣ (ΕΚ) αριθ. 376/2007 ΤΗΣ ΕΠΙΤΡΟΠΉΣ της 30ής Μαρτίου 2007 σχετικά με την τροποποίηση του κανονισμού (ΕΚ) αριθ. 2042/2003 για τη διαρκή αξιοπλοΐα αεροσκάφους και αεροναυτικών προϊόντων, εξαρτημάτων και εξοπλισμού και για την έγκριση των φορέων και του προσωπικού που συμμετέχουν στα εν λόγω καθήκοντα (Κείμενο που παρουσιάζει ενδιαφέρον για τον ΕΟΧ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΚ) αριθ. 1592/2002 του Ευρωπαϊκού Κοινοβουλίου και του Συμβουλίου, της 15ης Ιουλίου 2002, για κοινούς κανόνες στον τομέα της πολιτικής αεροπορίας και για την ίδρυση Ευρωπαϊκού Οργανισμού Ασφάλειας της Αεροπορίας (1), και ιδίως τα άρθρα 5 και 6, Εκτιμώντας τα ακόλουθα: (1) Έως τις 28 Μαρτίου 2007, επί μια μεταβατική περίοδο κατά την οποία τα κράτη μέλη ήταν πλήρως υπεύθυνα για όλες τις πτυχές που συνδέονται με την έκδοση πτητικών αδειών, ο κανονισμός (ΕΚ) αριθ. 2042/2003 της Επιτροπής (2) δεν εφαρμοζόταν στα αεροσκάφη που εκτελούσαν πτήσεις με βάση αυτές τις άδειες και συνεπώς τα αεροσκάφη αυτά συντηρούνταν σύμφωνα με τους ισχύοντες εθνικούς κανόνες. (2) Λόγω του ιδιαίτερου χαρακτήρα των πτητικών αδειών που εκδίδονται κατά περίπτωση για αεροσκάφη, τα οποία για διαφόρους λόγους δεν είναι δυνατόν να είναι σύμφωνα με τους κανόνες έκδοσης των πιστοποιητικών αξιοπλοΐας, είναι αδύνατον να καθορισθούν γενικοί κανόνες για τη συντήρηση των αεροσκαφών αυτών. Αντ’ αυτού, οι εφαρμοστέες διατάξεις συντήρησης πρέπει να καθορίζονται στις συνθήκες πτήσης που εγκρίνονται για κάθε συγκεκριμένη περίπτωση. (3) Όσον αφορά την έκδοση πτητικής αδείας, η έγκριση νέων απαιτήσεων και διοικητικών διαδικασιών στον κανονισμό (ΕΚ) αριθ. 1702/2003 της Επιτροπής, της 24ης Σεπτεμβρίου 2003, σχετικά με τον καθορισμό εκτελεστικών κανόνων για την πιστοποίηση αξιοπλοΐας και την περιβαλλοντική πιστοποίηση αεροσκαφών και των σχετικών προϊόντων, εξαρτημάτων και εξοπλισμού, καθώς και για την πιστοποίηση φορέων σχεδιασμού και παραγωγής (3), είναι αναγκαίο να συμπληρωθεί με τροποποίηση του κανονισμού (ΕΚ) αριθ. 2042/2003, έτσι ώστε να εξαιρεθούν από την εφαρμογή του κανονισμού αυτού τα αεροσκάφη που εκτελούν πτήσεις με πτητική άδεια, και αντ’ αυτού οι διατάξεις συντήρησης να αναφέρονται στις εγκεκριμένες συνθήκες πτήσης που αφορούν τη συγκεκριμένη πτητική άδεια. (4) Ο κανονισμός (ΕΚ) 2042/2003 πρέπει να τροποποιηθεί αναλόγως. (5) Τα μέτρα που προβλέπονται στον παρόντα κανονισμό βασίζονται στη γνώμη που εξέδωσε ο Ευρωπαϊκός Οργανισμός Ασφάλειας της Αεροπορίας (4) σύμφωνα με το άρθρο 12 παράγραφος 2 στοιχείο β) και το άρθρο 14 παράγραφος 1 του κανονισμού (ΕΚ) αριθ. 1592/2002. (6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που αναφέρεται στο άρθρο 54 παράγραφος 3 του κανονισμού (ΕΚ) αριθ. 1592/2002, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Στον κανονισμό (ΕΚ) αριθ. 2042/2003, το άρθρο 3 παράγραφος 3 αντικαθίσταται από το ακόλουθο κείμενο: «3. Κατά παρέκκλιση της παραγράφου 1, η διαρκής αξιοπλοΐα αεροσκάφους που διαθέτει πτητική άδεια εξασφαλίζεται με βάση τις ειδικές ρυθμίσεις διαρκούς αξιοπλοΐας, όπως ορίζονται στην πτητική άδεια σύμφωνα με το παράρτημα (μέρος 21) του κανονισμού (ΕΚ) αριθ. 1702/2003 της Επιτροπής.» Άρθρο 2 Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 30 Μαρτίου 2007.

[Source: multi_eurlex | Tokens: 3143]